“กระทรวงเกษตรฯ” ยันพร้อมจ่ายเงินเยียวยาเกษตรกร ล็อตแรก 1 ล้านราย 15 พ.ค.นี้!
"กระทรวงเกษตรฯ" ยันพร้อมจ่ายเงินเยียวยาเกษตรกร ผ่าน "ธ.ก.ส." ล็อตแรก 1 ล้านราย 15 พ.ค.นี้!
"กระทรวงเกษตรฯ" ยันพร้อมจ่ายเงินเยียวยาเกษตรกร ผ่าน "ธ.ก.ส." ล็อตแรก 1 ล้านราย 15 พ.ค.นี้!
13 พ.ค. 2563

นายระพีภัทร์ จันทรศรีวงศ์ เลขาธิการ สำนักงานเศรษฐกิจการเกษตร (สศก.) กระทรวงเกษตรและสหกรณ์ ในฐานะนายทะเบียน กล่าวถึงความคืบหน้าโครงการช่วยเหลือเกษตรกรที่ได้รับผลกระทบจากการระบาดของโรคติดเชื้อไวรัสโคโรนา 2019 (โควิด-19) ของกระทรวงเกษตรและสหกรณ์
โดยระบุว่า ขณะนี้สำนักงบประมาณได้โอนงบประมาณให้ สศก. เรียบร้อยแล้ว จำนวน 150,000 ล้านบาท ซึ่ง สศก.ดำเนินการจ่ายเช็คให้ธนาคารเพื่อการเกษตรและสหกรณ์การเกษตร (ธ.ก.ส.) ในวันนี้แล้ว (13 พ.ค.) เป็นรอบแรก จำนวน 25,000 ล้านบาท และ รอบต่อไปในวันที่ 20 พ.ค. 25,000 ล้านบาท หลังจากนั้นจะจ่ายให้กับ ธ.ก.ส. ทุกอาทิตย์ รวม 6 งวด เพื่อให้ ธ.ก.ส. ดำเนินการจ่ายเงินให้แก่เกษตรกรต่อไป ซึ่ง ธ.ก.ส. จะดำเนินการจ่ายเงินเยียวยาให้แก่เกษตรกร รอบแรกในวันที่ 15 พ.ค.นี้ จำนวน 1 ล้านราย เป็นเงิน 5,000 ล้านบาท และดำเนินการจ่ายเงินให้เกษตรกรทุกวันๆ ละ 1 ล้านราย
อย่างไรก็ตาม กรณีเกษตรกรที่ไม่มีบัญชีเงินฝากกับ ธ.ก.ส. สามารถแจ้งเลขที่บัญชีเงินฝากที่มีอยู่กับธนาคารอื่นๆได้ โดยเตรียมหมายเลขบัตรประชาชน หมายเลขโทรศัพท์ เลขที่บัญชีเงินฝากธนาคารอื่น และเข้าไปที่เว็บไซต์ www.เยียวยาเกษตรกร.com
ทั้งนี้ สศก. ได้เตรียมจัดตั้ง ศูนย์รับเรื่องอุทธรณ์ โครงการช่วยเหลือเกษตรกรที่ได้รับผลกระทบจากการระบาดของโรคติดเชื้อไวรัสโคโรนา 2019 (โควิด-19) ของกระทรวงเกษตรและสหกรณ์ เพื่อช่วยเหลือเกษตรกรที่ไม่ได้รับความช่วยเหลือเยียวยาจากสาเหตุต่างๆ โดยจะแจ้งรายละเอียดช่องทางให้ทราบโดยเร็วต่อไป